tartuNLP/wikipedia-smugri-20251201 huggingface dataset:
Viktor Abakumov

Viktor Semjonovitš Abakumov (; 24. huhtikuuta 1908 Moskova – 19. joulukuuta 1954 Leningrad) oli Neuvostoliiton valtiollisen turvallisuuden ministeri vuosina 1946–1951.
Viktor Abakumov syntyi työläisperheeseen ja kävi neljä luokkaa koulua. Vuosina 1921–1923 hän palveli puna-armeijassa ja työskenteli sen jälkeen pakkaajana, vartijana ja varastomiehenä. Vuonna 1930 Abakumov hyväksyttiin NKP(b):n jäseneksi, minkä jälkeen hän toimi komsomolin virkailijana.
Vuonna 1932 Abakumov siirrettiin OGPU:n palvelukseen. Lavrenti Berijan noustua Neuvostoliiton sisäasiain kansankomissariaatin johtoon hänet nimitettiin NKVD:n Rostovin alueen päälliköksi. Stalinin vainojen aikana hän tuli tunnetuksi julmuudestaan.
Helmikuussa 1941 Abakumov nimitettiin sisäasiain kansankomissaarin varamieheksi. Saksan hyökättyä Neuvostoliittoon hänestä tuli armeijan vastavakoilun päällikkö. Toukokuussa 1946 hänet nimitettiin Neuvostoliiton valtiollisen turvallisuuden ministeriksi.
Vuosina 1950–1951 Abakumov oli mukana järjestämässä niin sanottua ”Leningradin juttua”. Samaan aikaan hänestä muodostui yksi Berijan tärkeimmistä kilpailijoista. Hänet erotettiin ja pidätettiin heinäkuussa 1951 niin sanotun "lääkärien jutun" yhteydessä. Juutalaisen antifasistisen komitean tuhoamiseen osallistunutta entistä turvallisuusministeriä syytettiin nyt neuvostovastaisesta sionistisesta salaliitosta. Stalinin kuoleman ja Berijan teloituksen jälkeen Abakumov pidettiin edelleen vangittuna. Joulukuussa 1954 hänet tuomittiin kuolemaan ja teloitettiin syytettynä Leningradin jutun väärentämisestä.
Köln (1928)

Köln oli Saksan laivaston Königsberg-luokan risteilijä toisessa maailmansodassa.
Valmistus.
Risteilijä D ("Arconan" korvaava alus) tilattiin Marinewerft Wilhelmshavenilta, missä köli laskettiin 7. elokuuta 1926 telakkanumerolla 116. Alus laskettiin vesille 23. toukokuuta 1928. Aluksen vesillelaskupuheen piti Kölnin pormestari Konrad Adenauer. Aluksen kummina oli ensimmäisessä maailmansodassa 1914 tuhoutuneen risteilijä "SMS Cölnin" päällikön Meidingerin leski. Vaikea taloudellinen tilanne hidasti aluksen valmistumista, ja se valmistui vasta vuoden 1929 lopulla. Aluksen päällikkö Ludwig von Schröder otti sen palvelukseen 15. tammikuuta 1930. Miehistöksi siirrettiin käytöstä poistuvan risteilijä "Amazonen" miehistö. Palvelukseenottoseremonian kunniavieraana oli "SMS Kölnin" ainoa eloonjäänyt, lämmittäjä Neumann.
Palvelus.
Alus aloitti 4. helmikuuta koeajot Jaden suistossa. Huhtikuun alussa kontra-amiraali Walter Gladisch tarkasti aluksen merikelpoisuuden. Itämerellä tehdyissä suorituskykytesteissä alus saavutti 25. huhtikuuta 32,5 solmun nopeuden. Koulutus kulminoitui 28. lokakuuta alkaneella Atlantin purjehduksen koeammunnoissa ja kestävyyskokeissa. Alus vieraili risteilyn aikana Las Palmasissa, Kap Verdellä ja Tenerifalla yhdessä "Karlsruhen" kanssa. Vigosta alus aloitti paluumatkan ja se saapui Wilhelmshaveniin 5. marraskuuta. Matkalla kerättyjen kokemusten perusteella aluksella tehtiin muutoksia kuten lisättiin varastot taaempien kansirakenteiden etuosaan ja savuhormien väliin sekä korvattiin 8,8 cm yksiputkinen ilmatorjuntatykki kaksiputkisella. Samalla taaempien kansirakenteiden katolle asennettiin ilmatorjunnan tulenjohtojärjestelmä.
Alus osallistui 20. kesäkuuta 1931 laivastokatselmukseen, joka pidettiin taskutaistelulaiva "Deutschlandin" vesillelaskutilaisuuden yhteydessä. Paikalle saapuneen presidentti Hindenburgin kunniaksi laivasto ampui 21 kunnialaukausta. Alus lähti 24. kesäkuuta Norjaan ja se osallistui laivaston sotaharjoituksiin 29. kesäkuuta - 3. heinäkuuta sekä 2.-11. syyskuuta. Aluksen pitkä masto lyhennettiin ja sille asennettiin laajempi tila viestilaitteille, mikä korvattiin myöhemmin esikunnan vaatimilla tiloilla sillan etuosassa.
Wilhelmshavenia pommitettiin 30. maaliskuuta 1945, jolloin "Köln" vajosi telakka-altaaseen. Hylky poistettiin palveluksesta 5. huhtikuuta 1945. Risteilijän B- ja C-tornin ollessa vedenpinnan yläpuolella niitä käytettiin puna-armeijan panssarivaunujen torjuntaan. Saksan antauduttua alus romutettiin osittain ja loput 1956 telakan kunnostuksen yhteydessä.
Rodolfo Valenzuela Núñez

Rodolfo Valenzuela Núñez (s. 26. kesäkuuta 1954) on guatemalalainen roomalaiskatolinen piispa. Hänet vihittiin papiksi 28. kesäkuuta 1980 ja nimitettiin Verapazin hiippakunnan koadjuuttoripiispaksi 19. helmikuuta 1997. Piispaksi vihkiminen seurasi 7. lokakuuta. Pääkonsekraattorina toimi Gerardo Humberto Flores Reyes, jota avustivat Giovanni Battista Morandini ja Victor Hugo Martínez Contreras.
22. helmikuuta 2001 Valenzuela Núñezista tuli Verapazin piispa.
Tuhkapaljakkayökkönen

Tuhkapaljakkayökkönen ("Xestia quieta") on pieni ja kirjava tunturiseutujen perhoslaji ja yksi Suomen kansainvälisistä vastuulajeista.
Koko ja ulkonäkö.
Tuhkapaljakkayökkönen on leveäsiipinen ja hoikkaruumiinen perhonen. Etusiivet ovat pohjaväriltään vaaleanharmaat tai kellertävät ja etenkin leveiden mustien poikkiviirujen ansiosta selvästi mustankirjavat. Rengas ja munuaistäplä ovat pohjavärin väriset, erottuvat hyvin, ja ulompi poikkiviiru tekee munuaistäplän kohdalla mutkan sitä kohti. Siiven ulkoreunassa on musta juova. Joskus tavataan kokonaan tummia yksilöitä. Takasiivet ovat vaaleanruskeat, mutta niiden reunus, keskitäplä ja kaariviiva selvästi muuta siipeä tummemmat. Siipiä reunustavat ripset ovat vaaleat, etusiivessä siipisuonten kohdalta tummat. Siipiväli on 25–29 mm.
Levinneisyys ja lentoaika.
Laji on levinneisyydeltään holarktinen, ja sen elinalue ulottuu Skandinaviasta Venäjän pohjoisosien poikki Pohjois-Amerikan arktisille alueille. Se on kuitenkin koko elinalueellaan esiintymisessään varsin paikallinen. Suomessa tuhkapaljakkayökköstä tavataan harvinaisena Utsjoen tuntureilla. Sitä on myös tavattu aikaisemmin Enontekiön puolella. Perhonen lentää heinäkuussa, pääasiassa sen alkupuolella.
Elinympäristö ja elintavat.
Tuhkapaljakkayökköstä tavataan tunturipaljakalla vain paikoittaisina esiintyminä. Yksilöt lentävät maastossa lyhyitä pyrähdyksiä ja ovat aktiivisia päivällä auringon paisteessa. Häirittynä perhonen lähtee helposti lentoon ja voi paeta nopeasti heittäytymällä tuulen mukaan. Sitä tavataan hyvin harvoin kukilta. Kehitys aikuiseksi perhoseksi kestää kaksi vuotta.
Ravintokasvi.
Toukan ravintokasvi on variksenmarja ("Empetrum nigrum"), mahdollisesti jotkin muutkin matalat kasvit.
Honey 2

Honey 2 on jatko-osa vuoden 2003 elokuvalle "Honey". Pääosissa näyttelevät muun muassa Katerina Graham ja Audrina Patridge. Elokuva julkaistiin vuonna 2011.
Mahtava kansan sali

Mahtava kansan sali () on Kiinan kansantasavallan parlamenttitalo, jossa kokoontuu säännöllisesti Kiinan kommunistinen puolue. Rakennus sijaitsee Taivaallisen rauhan aukion vieressä Pekingissä. Rakennus valmistui vuonna 1959. Mahtavan kansan salin on suunnitellut kiinalainen arkkitehti Zhang Bo. Rakennus edustaa tyyliltään sosialistista realismia.
Viktoria (Maria Menan albumi)

Viktoria on norjalaisen laulaja-lauluntekijä Maria Menan albumi vuodelta 2011. 
Taustaa.
Levyn nimi tulee Menan toisesta etunimestä Viktoria, jonka hän sai 10-vuotiaana. Mena sanoo, ettei tuntenut Viktoria-nimeä omakseen kunnes hän muuttui ihmisenä tehtyään rankkoja aiheita käsitelleen albumin "Cause and Effect". Hän halusi ilmentää muutosta antamalla uudelle albumille nimen Viktoria. Menan mukaan albumin musiikissa on synkkyyttä, mutta se käsittelee enemmän anteeksiantoa kuin vihaa. 
Albumin tuottaja on norjalainen Martin Sjølie. Kaikki kappaleet ovat Menan ja Sjølien säveltämiä. Albumin ensimmäisenä singlenä julkaistiin kappale "This Too Shall Pass". Toinen single on "Homeless".
Ernos (albumi)

Ernos on vuonna 1973 julkaistu Ernos-yhtyeen kolmas albumi. 
Edellisen albumin "Lekaa otsaan" (1970) jälkeen yhtye oli pitänyt hiljaiseloa levytysten suhteen parin vuoden ajan. Kati Borg ja rumpali Timo Penttilä olivat lähteneet yhtyeestä syksyllä 1971. Rumpaliksi oli tullut Timo ”Tonttu” Aittokallio ja kosketinsoittajaksi siirtyi yhyeen valomies Jukka Borg. 
Albumilla kuullaan viisi Erno Lindahlin säveltämää ja sanoittamaa suomenkielistä esitystä, yksi sävellys ja sanoitus kitaristi Timo Kosolta, ”Hei päivä”, kaksi instrumentaalia kosketinsoittaja Jukka Borgilta: klassistyylinen ”Yksi tie” ja latinotyylinen ”Kaksi tietä”. Ernolta ja Timo Kosolta on kummaltakin mukana yksi englanninkielinen esitys.
Hey Jupiter

Hey Jupiter on yhdysvaltalaisen laulaja-lauluntekijä Tori Amosin kappale ja single vuodelta 1996. Amos on säveltänyt kappaleen yksin. Kappale on single Amosin albumilta "Boys for Pele" (1996). Se julkaistiin kahden A-puolen singlenä yhdessä kappaleen ”Professional Widow” kanssa Iso-Britanniassa, Euroopassa ja Australiassa. Yhdysvalloissa ”Hey Jupiter” julkaistiin samannimisellä EP-levyllä.
Taustaa.
Kappale ”Hey Jupiter” on mukana Amosin albumilla "Boys for Pele", joka julkaistiin 22. tammikuuta 1996. Alkuperäinen kappale on pianoballadi. Sanoitukset kertovat ihmissuhteiden vaikeuksista, kasvamisesta ja menetyksestä. Amos sanoi vuoden 1998 "VH1 Storytellers" -ohjelmassa hän sanoi olleensa kolmoisdraamassa kirjoittaessaan kappaletta. Hän kirjoitti kappaleen yksin hotellissa.
Amos levytti singlejulkaisua varten kappaleen uudelleen nimellä ”Hey Jupiter (Dakota Version)”. Uudessa versiossa on erilainen sovitus ja osin eri sanat kuin alkuperäisessä. 
Julkaisu ja kaupallinen menestys.
Kappale julkaistiin kahden A-puolen singlenä yhdessä kappaleen ”Professional Widow” remixin kanssa Iso-Britanniassa, Euroopassa ja Australiassa. Single ”Hey Jupiter / Professional Widow” ilmestyi heinäkuussa 1996. Single nousi Iso-Britannian singlelistan sijalle 20. Se nousi myös dance-singlejen listan kärkeen, vaikka ”Hey Jupiter” ei olekaan dance-kappale. Singlen toinen A-puoli kuuluu dance-genreen. Australiassa singlenousi listasijalle 17.
Yhdysvalloissa julkaistiin puolestaan viiden kappaleen EP, jossa oli ”Hey Jupiter” -kappaleen lisäksi liveversioita Amosin muista kappaleista sekä elokuvasävelmästä ”Somewhere Over the Rainbow”. EP nousi Yhdysvalloissa Billboard 200 -listan sijalle 94.
”Hey Jupiter” -kappaleelle kuvattiin musiikkivideo, jossa Amos on palavassa talossa. Videon ohjasi Earle Sebastian. Videossa käytetään lyhennettyä versiota ”Hey Jupiter (Dakota Version)” -kappaleesta.
”Hey Jupiter (Dakota Version)” on sittemmin julkaistu myös kokoelmalla "" (2006) sekä "Boys for Pele" -albumin Deluxe-painoksella (2016). Kappaleen musiikkivideo on mukana kokoelmilla "Complete Videos 1991–1998" (1998) ja "Fade to Red" (2006).
Listasijoitukset.
Hey Jupiter / Professional Widow
Hey Jupiter (EP)
Zoey Deutch

Zoey Francis Chaya Thompson Deutch (s. 10. marraskuuta 1994 Los Angeles, Kalifornia) on yhdysvaltalainen näyttelijä, joka tunnetaan roolistaan Julietina televisiosarjassa "Ringer". Hän on myös esiintynyt Disney Channelin "Viiden tähden merielämää" -sarjassa.
Ura.
Deutch aloitti uransa Disney Channelin komediasarjassa "Viiden tähden merielämää", jossa hän esiintyi seitsemän jakson verran. Tämän jälkeen Deutch vieraili sarjoissa "NCIS Rikostutkijat" ja "". Hän sai myös vakituisen roolin draamasarjassa "Ringer". 
Televisiotyönsä lisäksi Deutch on näytellyt muun muassa elokuvissa "Lumoava kirous" (2013) , "Vampire Academy" (2014) ja Everybody Wants Some!! (2016).
Yksityiselämä.
Deutch syntyi Los Angelesissa vuonna 1994. Hänen äitinsä on näyttelijä Lea Thompson ja hänen isänsä ohjaaja Howard Deutch. Myös Zoeyn sisar Madelyn Deutch näyttelee.
Jaborandit

Jaborandit ("Pilocarpus") on noin 13 lajia kattava ruutakasvisuku, johon kuuluvia lajeja tavataan luonnossa neotrooppisella alueella. Monet suvun lajeista ovat tärkeitä lääkekasveja niiden sisältämän pilokarpiini-nimisen alkaloidin vuoksi.
Antônio Agostinho Marochi

Antônio Agostinho Marochi (28. elokuuta 1925 – 28. tammikuuta 2018) oli brasilialainen roomalaiskatolinen piispa. Hänet vihittiin papiksi 6. joulukuuta 1953 ja nimitettiin Londrinan hiippakunnan vihkipiispaksi sekä Thabracan titulaaripiispaksi 27. syyskuuta 1973. Piispaksi vihkiminen seurasi 6. joulukuuta. Pääkonsekraattorina toimi Pedro Antônio Marchetti Fedalto, jota avustivat Geraldo Fernandes Bijos ja Albano Bortoletto Cavallin.
Marochi sai 2. helmikuuta 1976 nimityksen Presidente Prudenten hiippakunnan piispaksi, jona hän toimi, kunnes jäi eläkkeelle 20. helmikuuta 2002.
Stereo (kappale)

Stereo on suomalais-portugalilaisen Anna Abreun vuonna 2011 julkaistu kappale sekä hänen neljännen studioalbuminsa "Rush" kolmas single. Single julkaistiin elokuussa 2011. Kappale oli parhaimmillaan Latauslistan 24. ja radiokanavien toiseksi soitetuin kappale.
Kappaleen musiikkivideon on ohjannut Jaakko Itäaho. Se kuvattiin Raaseporin linnassa ja sen ympäristössä. Videossa nähtävät vuoristomaisemat on saatu aikaan erikoistehostein.
Pedro Antônio Marchetti Fedalto

Pedro Antônio Marchetti Fedalto (s. 11. elokuuta 1926) on brasilialainen roomalaiskatolinen arkkipiispa. Hänet vihittiin papiksi 6. joulukuuta 1953 ja nimitettiin Curitiban arkkihiippakunnan vihkipiispaksi sekä Castellum Tatroportuksen titulaaripiispaksi 30. toukokuuta 1966. Piispaksi vihkiminen seurasi 28. elokuuta. Pääkonsekraattorina toimi Sebastiano Baggio, jota avustivat Manoel da Silveira d'Elboux ja Jerônimo Mazzarotto.
Marchetti Fedalto sai 28. joulukuuta 1970 nimityksen Curitiban arkkipiispaksi, ja hänet asetettiin tähän virkaan 28. helmikuuta 1971. Hän jäi eläkkeelle 19. toukokuuta 2004.
Mamma Mia (kappale)

Mamma Mia on Benny Anderssonin, Stig Andersonin ja Björn Ulvaeusin kirjoittama, ja alun perin ruotsalaisen ABBA-yhtyeen esittämä kappale vuodelta 1975. Siitä muodostui yhtyeen järjestyksessään toinen Britannian listaykköseksi noussut singlehitti. ”Mamma Mia” julkaistiin myös yhtyeen nimialbumin avausraitana. Kappaleessa on erikoista se, että sävel on hyvin iloinen, kun taas sanoitukset ovat surulliset.
Kappaleen alussa kuultava ”tik-tak”-tyylinen ääni on peräisin marimbasta, jota soitti Benny Andersson. Hän löysi sen studiosta, testasi sitä, ja otti sen mukaan kappaleeseen, koska piti sen äänestä.
Toinen ruotsalaisyhtye, A*Teens, teki kappaleesta menestyksekkään cover-version vuonna 1999. Se nousi muun muassa Ruotsin listaykköseksi sekä Britannian top 20:een.
Julkaisu ja vastaanotto.
”Mamma Mia” ilmestyi ensimmäisen kerran 21. huhtikuuta 1975 studioalbumilla "ABBA". Singlenä kappaletta ei olisi koskaan julkaistu ilman yhtyeen Australian levy-yhtiön, RCA Recordsin, painostusta. Kappaleen musiikkivideo esitettiin paikallisessa "Countdown"-ohjelmassa 10. elokuuta 1975, ja se sai aikaan kirjeryöpyn, joissa vaadittiin sen esittämistä uudelleen. Ihmiset halusivat ostaa kappaleen, mutta Polar Music oli valinnut albumin singlejulkaisuksi kappaleen ”SOS”, ja kieltäytyi aluksi ehdoitta RCA:n vaatimuksista julkaista ”Mamma Mia” singlenä yksin Australiassa. ABBAn managerin Stig Andersonin mukaan syynä tähän oli se, että RCA oli jo ennestään julkaissut Australiassa paljon ABBAn singlejä, jolloin yhtye sekä manageri Anderson kokivat, että heitä yritettiin riistää.
Lopulta RCA sai tahtonsa läpi, ja ”Mamma Mia” -single ilmestyi. ABBA oli tehnyt kappaleesta videon, ja siten ymmärtänyt kappaleen hittipotentiaalin, joten se ajatteli, että olisi typerää kieltäytyä itsepintaisesti sen julkaisemisesta. Ratkaisu osoittautui oikeaksi, sillä ”Mamma Mia” nousi Australian listaykköseksi kymmenen viikon ajaksi.&lt;ref name="Palm/108"&gt;Palm 2008: 189.&lt;/ref&gt; ABBAn Britannian levy-yhtiö Epic Records ei ollut enää juurikaan kiinnostunut yhtyeestä, kunnes menestys Australiassa sai sen muuttamaan mielensä. ”Mamma Miasta” muodostui ABBAn toinen ykköshitti Britanniassa, kun se nousi listan kärkeen tammikuussa 1976. Se oli kärjessä kahden viikon ajan. Siitä tuli listaykkönen myös Sveitsissä (2 viikkoa), Länsi-Saksassa ja Irlannissa.
Suurimmassa osassa singlepainoksista B-puolella julkaistiin instrumentaali ”Intermezzo No. 1”. Poikkeuksena Japanin-painoksessa B-puolella oli ”People Need Love”, Yhdysvalloissa ”Tropical Loveland” ja Australiassa ”Hey, Hey Helen”.
Vuonna 2008 ”Mamma Mia” palasi Britannian listalle uusintajulkaisuna. Se oli parhaimmillaan sijalla 56.
Listasijoitukset.
1975 ja 1976
2008 ja 2009
Kappaleet.
A-puoli
B-puoli
A*Teensin versio.
Ruotsalaisen A*Teens-yhtyeen versio ”Mamma Miasta” oli suuri hitti Euroopassa vuonna 1999. Se oli listaykkönen Ruotsissa ja ylsi Britanniassa top 20:een. Kaikkiaan se pääsi top 20:een ainakin kymmenessä Euroopan maassa, mukaan lukien Norjassa kolmanneksi ja Suomessa 14:nneksi.
Kappaleet.
Single
CD Maxi
Kalabarpapu

Kalabarpapu ("Physostigma venenosum") on trooppisessa Länsi-Afrikassa kasvava "Physostigma"-suvun puu. Siemenissä, joita samaten nimitetään kalabarpavuiksi, on fysostigmiini-nimistä alkaloidia, minkä vuoksi kalabarpapu on tärkeä lääkekasvi.
Kalabarpapuja käytettiin Calabarin noitaoikeudenkäynneissä, ja yli sadan syytetyn todettiin kuolleen vuodessa kalabaruutteen nauttimisesta.
Štefan Vrablec

Štefan Vrablec (21. tammikuuta 1925 Závod, Tšekkoslovakia – 1. syyskuuta 2017 Nitra, Slovakia) oli slovakialainen roomalaiskatolinen piispa. Hänet vihittiin papiksi 23. joulukuuta 1950 ja nimitettiin Bratislava-Trnavan arkkihiippakunnan vihkipiispaksi sekä Thasbaltan titulaaripiispaksi 19. kesäkuuta 1998. Piispaksi vihkiminen seurasi 26. heinäkuuta. Pääkonsekraattorina toimi Ján Chryzostom Korec, jota avustivat Ján Sokol ja Luigi Dossena.
Vrablec jäi eläkkeelle 2. huhtikuuta 2004.
Syklosariini

Syklosariini on organofosfaatteihin kuuluva, äärimmäisen voimakas hermokaasu. Se on sariinia huomattavasti myrkyllisempi: sariinin LD50 70 kg painoiselle ihmiselle on 5 mg, mutta syklosariinilla se on 1,2 mg. Syklosariini on luokiteltu joukkotuhoaseeksi.
Syklosariini vaikuttaa estämällä koliiniesteraasi-entsyymien toiminnan, jolloin asetyylikoliini ei hajoa ja kolinerginen järjestelmä yliaktivoituu. Tästä seuraa yleensä nopeasti kuolema.
Syklosariinin kemiallinen kaava on C7H14FO2P, moolimassa 180,157 g/mol ja CAS-numero 329-99-7.
Vicente Mejía Colindres

Vicente Mejia Colindres (1878–1966) oli hondurasilainen poliitikko, joka toimi maansa presidenttinä lyhyesti vuonna 1919 ja uudelleen vuosina 1929–1933. Hän edusti liberaalipuoluetta ja toimi ennen presidenttiyttään sisäministerinä (1909–1911) ja ulkoministerinä (1919–1921).
Mejía Colindres ilmaisi paheksuntansa Yhdysvalloille, kun se puuttui Nicaraguan asioihin. Amerikkalaiset raportoivat tämän jälkeen hänen olevan ”sosialisti, jota tukee lähellä kommunismia oleva nuori ikäluokka”. Mejía Colindresin presidenttikausi osui samaan aikaan maailmanlaajuisen talouslaman kanssa. Vuoden 1932 vaalit voitti hänen vastaehdokkaansa, Kansallispuolueen Tiburcio Carías Andino, jolla oli myös United Fruit Companyn tuki. Vuonna 1935 Mejía Colindres lähti vapaaehtoiseen maanpakoon.
Barbara Smoker

Barbara Smoker (2. kesäkuuta 1923 Lontoo, Iso-Britannia – 7. huhtikuuta 2020 Lontoo, Iso-Britannia) oli brittiläinen humanistiaktivisti ja vapaa-ajattelun puolestapuhuja. Hän oli vuosina 1972–1996 brittiläisen National Secular Society -yhdistyksen johtaja. Yhdistys kampanjoi valtion ja kirkon erottamisen puolesta. 
Nuoruus.
Smoker syntyi vuonna 1923 katoliseen perheeseen. Hän oli toinen kuudesta lapsesta joista viisi oli tyttöjä. Ollessaan 19-vuotias hän liittyi kuninkaalliseen naisten merivoimiin (Wrens – "Women's Royal Naval Service") mitä hän piti parempana kun olla töissä sotatarvikkeita valmistavalla tehtalla. Hän oli toisen maailmansodan aikana töissä Sri Lankassa sähköttäjänä. Heillä oli pitkiä työjaksoja öisin jolloin hän pelkäsi vahingossa jättävänsä pois jonkin tärkeän koodiryhmän viestistä joka olisi voinut maksaa ihmishenkiä. Hän kärsi sodan jälkeen unettomuudesta koska näki painajaisia.
Sodan jälkeen.
Sodan jälkeen 5. marraskuuta 1949 hän kertoi tulleensa ateistiksi, kun hän päätteli että katolinen väite paavillisesta erehtymättömyydestä ei ollut totta. Se ei kuitenkaan ollut aivan äkillinen muutos ajattelussa vaan hän oli miettinyt pitkään asioita. Hän oli jopa joskus aikonut lähteä luostariin nunnaksi.
Hän opiskeli sodan jälkeen sihteeriksi mitä piti hyödyllisenä tulojensa lisäämiseksi. Hän sanoi kuitenkin pääasiallisen ammattinsa olevan kampanjointi ja oli aktivisti joka kampanjoi muun muassa kansalaisvapauksien puolesta, eutanasian puolesta, kuolemanrangaistuksen poistamisesta, abortin laillistamisesta ja vankiloiden uudistamista.
Vuonna 1972 hänet valittiin National Secular Society -yhdistyksen johtajaksi. Yhdistys kampanjoi valtion ja kirkon erottamisen puolesta. Hän oli NSS:n johtajana vuoteen 1996 asti. Hän sanoi olleensa johtajakautenaan järjestämässä 2 000 kertaa uskonnottomia hautajaisia. Hän myös kirjoitti kirjoja, pamfletteja ja muita kirjoituksia.
Władysław Bobowski

Władysław Bobowski (19. maaliskuuta 1932 – 8. heinäkuuta 2025) oli puolalainen roomalaiskatolinen piispa. Hänet vihki papiksi Tarnówin hiippakuntaan Karol Pękala 23. kesäkuuta 1957. Hänet nimitettiin Tarnówin vihkipiispaksi ja Abernethian titulaaripiispaksi 23. joulukuuta 1974. Piispaksi vihkiminen seurasi 2. helmikuuta 1975. Pääkonsekraattorina toimi Jerzy Karol Ablewicz, jota avustivat Piotr Bednarczyk ja Józef Gucwa.
Bobowski jäi eläkkeelle 20. lokakuuta 2009.
2 hauskaa vekkulia

2 hauskaa vekkulia ("Kaksi hauskaa vekkulia") on Lasse Pöystin ohjaama musiikkikomedia vuodelta 1953. Käsikirjoitus on Kaarlo Nuorvalan. Elokuva oli tuotantovaiheessa nimeltään "Onnen sävel", mutta sai sitten epäonnistuneena pidetyn uuden nimen.
Kevyessä, jopa tyhjänpäiväiseksi luonnehditussa, iskelmämaailmaa ironisoivassa musiikkikomediassa säveltäjä (Lasse Pöysti) ja hänen ystävänsä (Pentti Viljanen) lähtevät iskelmäbisnekseen. Henkilökaartiin kuuluu myös tyttöystävä Marja (Toini Vartiainen), jonka isällä (Reino Valkama) on ohjelmatoimisto. Lisäksi elokuvassa esiintyy ajan laulutähtiä Tapio Rautavaara, Annikki Tähti ja Jorma Ikävalko.
Elokuvan pääsävelmän löytämiseksi järjestettiin sävellyskilpailu, johon tuli 350 sävellystä. Elokuvaan kelpuutettiin sävellyskilpailuun lähetetyistä kappaleista kaksi, ykköseksi arvioitu, klassikoksi muuttunut Einar Englundin "Onnen sävel" ja toiselle sijalle päässyt Arvo Koskimaan kilpailutyö "Lumpeenkukka".
Hedvig

Hedvig on naisen etunimi. Sen germaaninen alkumuoto on "Hadevig", joka on yhdistetty taistelua tarkoittavasta sanasta "hadu" ja sotaa tarkoittavasta sanasta "wig". 
Suomessa nimi Hedvig on 1800-luvun lopulta vuoden 2019 loppuun mennessä annettu 1 968 naiselle ja muutamalle miehelle. Lisäksi noin 80 henkilöllä on nimenä Hedwig. Suomessa ovat käytössä myös nimen muunnokset Helvi, Heta ja Hedda.
Hedvigin nimipäivää vietetään suomenruotsalaisen kalenterin mukaan 15. lokakuuta, joka oli alun perin pyhän Hedwigin päivä. Suomalaisen kalenterin mukaan sama päivä on Helvin ja Hetan nimipäivä.
Presidentti (kahvi)

Presidentti on toinen Paulig-kahvipaahtimon kahvimerkeistä, Juhla Mokan ohella. Kahvista on tumma- ja vaaleapaahtoiset versiot. Presidentti-kahvia on valmistettu vuodesta 1929 lähtien, jolloin se lanseerattiin nimellä Presidentin sekoitus. Vuonna 1994 nimi muuttui muotoon Presidentti.
Vuonna 2009, merkin 80-vuotisjuhlavuoden kunniaksi, luotiin uusi Presidentti Gold Label -kahvisekoitus, ja vuonna 2011 erittäin tummaksi paahdettu Presidentti Black Label.
Lombardian ympäriajo 2011

Lombardian ympäriajo 2011 oli 106. maantiepyöräilyn Lombardian ympäriajo. Se käytiin 241 kilometrin reitillä Milanosta Leccoon 15. lokakuuta 2011. Lecco oli maalipaikkana ensimmäisen kerran. Lombardian ympäriajo järjestettiin 2011 viimeisen kerran perinteisellä paikallaan lokakuun puolivälissä, vuoden 2012 kilpailu käydään syyskuun lopussa.
Oliver Zaugg voitti kilpailun karattuaan kärkiryhmästä Villa Verganon nousussa kymmenen kilometriä ennen maalia. Hän saavutti ammattilaisuransa ensimmäisen voiton. Hän ylitti maaliviivan kahdeksan sekuntia ennen viiden ajajan ryhmää. Daniel Martin sijoittui kilpailussa toiseksi ja Joaquim Rodríguez kolmanneksi. 
Kilpailussa olivat mukana seuraavat 25 joukkuetta: Acqua &amp; Sapone, Ag2r-La Mondiale, Androni Giocattoli, Astana Team, BMC Racing Team, Colnago-CSF Inox, Team Europcar, Euskaltel-Euskadi, Farnese Vini-Neri Sottoli, FDJ, Garmin-Cervélo, Geox-TMC, Team HTC-Highroad, Katjuša, Lampre-ISD, Team Leopard-Trek, Liquigas-Cannondale, Team Movistar, Omega Pharma-Lotto, Quick Step, Rabobank, Team RadioShack, Team Saxo Bank-Sungard, Team Sky, Vacansoleil-DCM.
Läntinen reitti

Läntinen reitti () on suunnilleen nelikulmainen alue Atlantin valtamerellä Britannian länsipuolella. Sen pohjois- ja etelärajoina ovat Britteinsaarten pohjois- ja eteläkärjet, itärajana on länsirannikko ja länsirajana suunnilleen Islannin kohdalla kulkeva pituuspiiri. Alue on erityisen tärkeä Britannialle, sillä siellä on useita satamia.
Termiä käytetään tavallisesti käsiteltäessä merisodankäyntiä, erityisesti ensimmäistä maailmansotaa ja toisen maailmansodan Atlantin taistelua, jossa Saksan laivasto Kriegsmarine yritti estää Britanniaan suuntautuvat huoltokuljetukset. Koska melkein kaikki meriliikenne Britanniaan ja sieltä pois kulki alueen halki, sen puolustaminen oli tärkeää. Alueella käytiin saksalaisten sotilassukellusveneiden ja liittoutuneiden laivasaattueiden välistä kamppailua.
Liverpoolissa toisen maailmansodan aikaisessa Läntisen reitin komentokeskuksessa on nykyisin aiheeseen liittyvä museo "Western Approaches – Liverpool War Museum". Aiheesta on valmistunut 1944 elokuva "Merten sankarit".
HYKS Psykiatriakeskus

HYKS Psykiatriakeskus (entinen Hesperian sairaala) on psykiatrinen sairaala Helsingin Töölössä. Keskuksessa toimii HYKS Psykiatrian toimialan poliklinikoita ja osastoja sekä Helsingin yliopiston lääketieteellisen tiedekunnan opetustoimintaa. Sairaala sijaitsee Välskärinkadun ja Mechelininkadun välissä osoitteessa Pohjoinen Hesperiankatu 23.
Sairaala muodostettiin 1950-luvun lopulla Kivelän sairaalan mielenterveysyksiköstä ja on saanut nimensä antiikista. Hesperia tarkoittaa lännen maata (kr. hesperos = länteen, iltaan liittyvä). Sairaala valmistui helmikuussa 1962 Helsingin kaupungin keskusmielisairaalaksi. Rakennuksen suunnittelivat arkkitehdit Martta ja Ragnar Ypyä. Sairaala remontoitiin perusteellisesti 2000-luvun alussa, ja nykyisin sen päärakennus toimii HYKS Psykiatriakeskuksena. Pohjoisen Hesperiankadun puolella olevissa sivurakennuksissa on lisäksi HYKSin Lasten ja nuorten sairaalan toimintaa. 
Sairaala-alueella olevat kaksi tornitaloa tehtiin alun perin sairaalan henkilökunnan asunnoiksi, mutta olivat myöhemmin sekä potilas- että toimistokäytössä. Tornitalojen tilat päätettiin vuonna 2007 muuttaa tavallisiksi asuinrakennuksiksi.
Robalot

Robalot (Centropomidae) on piikkimakrillikaloihin kuuluva kalaheimo. Heimon lajeja tavataan Atlantista Pohjois- ja Etelä-Amerikan rannikkojen läheisyydestä.
Taksonomia.
Varhaisimmat robaloiden heimoon kuuluvat fossiilit on ajoitettu liitukauden lopulle. Nykyään heimoon katsotaan kuuluvaksi vain yksi suku "Centropomus", johon kuuluu 12 lajia, muun muassa robalo ("Centropomus undecimalis"), mustarobalo ("Centropomus nigrescens"), pikkurobalo ("Centropomus parallelus") ja tarponirobalo ("Centropomus pectinatus"). Aikaisemmin heimo jaettiin kahteen alaheimoon Centropominae ja Latinae, joista jälkimmäiseen kuuluivat "Lates"- ja "Psammoperca"-sukujen lajit, kuten niilinahven ("Lates niloticus") ja barramundi ("Lates calcalifer"). Heimo oli kuitenkin parafyleettinen ja on sittemmin jaettu robaloihin (Centropomidae) ja Latidae-heimoon.
Anatomia.
Robalot ovat melko kookkaita kaloja, ja esimerkiksi robalo voi saavuttaa 1,3 metrin pituuden. Ruumis on muodoltaan pitkulainen. Selkäeviä on kaksi, joista erityisesti etummainen on piikikäs. Kylkiviiva jatkuu aina pyrstöevän päähän asti, ja pyrstöevä voi olla haarautunut ja pyöreäpäinen. Robalolajien silmät ovat suuret ja myös suu on kookas. Alaleuka on yläleukaa hieman pidempi. Kalojen suomut ovat suurikokoiset ja väriltään hopeanharmaat, vihertävät tai kellertävät.
Levinneisyys.
Robaloita tavataan Pohjois- ja Etelä-Amerikan atlantinpuoleisen rannikon läheisyydestä matalahkoista vesistä. Niitä tavataan sekä suolaisissa vesissä että murtoveden laguuneissa, eräitä lajeja toisinaan myös makeissa vesissä. Monien robaloiden liha on hyvänmakuista ja ne ovat tärkeitä ruokakaloja.
Urszula Kryger

Urszula Kryger on puolalainen mezzosopraano. Hän syntyi Łódźissa ja soitti aluksi pianoa, mutta aloitti sitten lauluopinnot Jadwiga Pietraszkiewiczin johdolla Łódźissa ja jatkoi niitä Kööpenhaminassa opettajanaan André Orlowitz. Vuonna 1994 Kryger sai Münchenissä ARD-kilpailun ensipalkinnon.
Krygerin keskeistä osaamisalaa edustavat Chopinin laulut. Lisäksi hän on laulanut esimerkiksi "Matteus-passiossa" (Bach), "Tuhkimossa" (Rossini), Mozartin Requiemissa ja "Missa Solemniksessa" (Beethoven). Kapellimestareita, joiden kanssa Kryger on tehnyt yhteistyötä, ovat olleet muiden muassa Rafael Frühbeck de Burgos ja Sylvain Cambreling.
Kryger on filosofian tohtori ja Łódźin musiikkiakatemian professori.
Jousikvartetto nro 1 (Prokofjev)

Sergei Prokofjev sävelsi ensimmäisen jousikvartettonsa h-mollissa (op. 50) Yhdysvaltain kongressin kirjaston tilauksesta vuosina 1930–1931. Kantaesityksen antoi Brosa-kvartetti Washington DC:ssä 25. huhtikuuta 1931. Venäjällä teoksen esitti ensi kertaa Roth-kvartetti Moskovassa 9. lokakuuta 1931. Säveltäjä teki kvartettonsa hitaasta finaalista itse versiot jousiorkesterille ja pianolle. 
Osat.
Kvartetto on kolmiosainen ja kestää noin 20–25 minuuttia.
Islas de la Bahía

Islas de la Bahía on yksi Hondurasin 18 departementista. Sen pinta-ala on 261 neliökilometriä, ja siellä asui 43 018 asukasta 2005. Islas de la Bahíaan kuuluu kolme saariryhmää, Islas de la Bahía, Cayos Cochinos ja Islas del Cisne.
Maantiede.
Islas de la Bahían saariryhmän pääsaaret lähellä rannikkoa ovat Roatán, Utila ja Guanaja. Saaristoon kuuluu lisäksi monia pienempiä saaria. Kauempana Karibianmerellä on lisäksi Islas Santanillas, johon kuuluu useita pieniä saaria ja luotoja. Lisäksi lähempänä mannerta on Cayos Cochinos. Islas de la Bahían on muodostunut neljästä kunnasta.
Historia.
Ennen eurooppalaisten tuloa Islas de la Bahíaa asuttivat payaintiaanit, jotka olivat metsästäjä-keräilijöitä. He kalastivat saariston vesillä ja kulkivat kanooteilla saarten välillä. He kävivät myös kauppaa mantereen intiaanien kanssa. Myytävänä heillä oli kalaa, rapuja, kilpikonnia, leguaaneja ja aguteja, mutta myös maniokkia. He myivät myös jadea ja ostivat tarvitsemiaan työkaluja. Kristoffer Kolumbuksen löydettyä saaret espanjalaiset konkistadorit ja englantilaiset merirosvot kilpailivat niiden omistuksista. Saaret olivat merirosvojen tukikohta, ja niillä oli 1600-luvulla noin 5 000 ranskalaista, englantilaista ja hollantilaista merirosvoa.
Merirosvo-ongelmien takia Espanja hylkäsi saaret 1641, ja pian tämän jälkeen merirosvot perustivat pysyvän tukikohdan Roatánille. Espanjalaiset onnistuivat 1650-luvulla kovien taistelujen jälkeen tuhoamaan tukikohdan, ja he siirsivät tämän jälkeen loput alkuperäisasukkaat Guatemalaan. Seuraavat vakituiset asukkaat saapuivat saarille vasta 1797, kun englantilaiset jättivät Roatálle Saint Vincentilta tuomansa garifunakapinalliset.
Utilalle saapui 1830-luvulla vaaleaihoisia maanviljelijöitä Caymansaarilta ja vapautettuja orjia. He levisivät hiljalleen myös muille saarille. Brittihallinto palasi saarille, ja Britannia julisti saaret kruununsiirtomaaksi 1852. Se joutui kuitenkin luovuttamaan ne Hondurasille 1859. Islas de la Bahía kuului alkujaan Yoron departementtiin, mutta se erotettiin omaksi hallintoyksikökseen 1872.
Saarten ja Hondurasin mantereen välillä on säilynyt pitkään tietynlainen kulttuuriero. Saarilla on pitkä englantilainen perinne, mutta maan sisäinen muuttoliikenne ja espanjan asema maan virallisena kielenä on yhtenäistänyt maan kulttuurielämää. Honduras salli 1990-luvulla ulkomaalaisten ostaa maata Islas de la Bahíalta, minkä ansiosta saarille alkoi uusi ulkomaalaisten muuttoaalto. Saarilla elää edelleen kylissään myös Saint Vincentiltä 1700-luvulla pakkosiirrettyjä garifunoja perinteisine elämäntapoineen, vaikka monet heistä ovat joutuneet pakenemaan Hondurasin pohjoisrannikolle Atlántidan departementin alueelle.
Raphael Diaz

Raphael Diaz (s. 9. tammikuuta 1986 Baar, Sveitsi) on sveitsiläinen jääkiekkopuolustaja, joka edustaa NLA-joukkue EV Zugia, joka on hänen kasvattajaseuransa. Hän pelasi NHL:ssä vuosina 2011–2016.
Sveitsin maajoukkueessa Diaz on ollut voittamassa MM-hopeaa vuosina 2013 ja 2018.
Finsta

Finsta on taajama Ruotsissa Tukholman läänissä Norrtäljen kunnassa. Taajaman asukasluku oli vuoden 2010 lopussa 244 henkeä.
Taajama tunnetaan lähinnä Finstan kartanosta, jossa Pyhä Birgitta on perimätiedon mukaan syntynyt, mutta luotettavia historiallisia lähteitä tälle tiedolle ei ole. Norrtäljen kunta kuitenkin markkinoi itseään tarinan avulla, ja seudulla käy paljon Birgitta-turisteja. Kunta on rakentanut rukousluolan paikalle, jossa Birgitan oletetaan saaneen ensimmäiset ilmestyksensä. 
Finstan kartano on 1730-luvulta, ja sen alla on keskiaikainen kellari. Kiinteistön omistaa nykyisin yksityinen maanviljelijä, mutta Birgittaan liitetyt paikat omistaa kuitenkin Norrtäljen kunta. Skereridin kirkko on ollut kartanon kirkko, ja Birgitan isä Birger Persson on rakentanut sen. 
Taajaman ympäristöstä on löydetty runsaasti muinaisjäänteitä, erityisesti rautakaudelta.
Vanha Hiukkavaara

Vanha Hiukkavaara on Oulun kaupunginosa Oulujoen pohjoisrannalla, kaupungin itälaidalla Haapalehdon kaupunginosan kaakkoispuolella, ja se käsittää Hiukkavaaran vanhan kasarmialueen. Kaupunginosa muodostettiin 6. syyskuuta 2010 erottamalla se Hiukkavaaran kaupunginosasta.
Pohjan Prikaatin lakkauttamisen jälkeen kasarmialueelle jäi nyttemmin lakkautettu Pohjoisen Maanpuolustusalueen esikunta (PMpAE). Pohjois-Suomen sotilasläänin esikunta ja Pohjois-Suomen Huoltorykmentin esikunta poistuivat alueelta loppuvuodesta 2014. Kasarmirakennukset sekä henkilökunnan asunnot on suurelta osin otettu yksityis- tai kaupan alan käyttöön. Kasarmialueella sijaitsee myös ampumarata.
Petrus Skänningeläinen

Petrus Skänningeläinen (k. 16. syyskuuta 1378) oli pyhän Birgitan ystävä. Hän kirjoitti muistiin osan Birgitan taivaallisista ilmestyksistä, matkusti hänen kanssaan Roomaan ja auttoi häntä kirjoittamaan muistiin enkelin ilmestyksessään antamat hetkirukoukset Marian kunniaksi. Birgitan kuoleman jälkeen hän oli Vadstenan luostarin munkkien ensimmäinen priori. Petrus oli tarkoitus julistaa pyhimykseksi, mutta uskonpuhdistus ehti väliin. Vadstenassa sijaitsee reliikkiarkku, jossa on hänen pyhäinjäännöksiään.
Hot in the Shade Tour

Hot in the Shade Tour oli yhdysvaltalaisen hard rock -yhtye Kissin vuonna 1990 järjestetty konserttikiertue, jolla promotoitiin yhtyeen vuonna 1989 ilmestynyttä viidettätoista studioalbumia "Hot in the Shade". Kiertue käynnistyi 4. toukokuuta 1990 Texasista ja päättyi 9. marraskuuta New Yorkiin.
Hot in the Shade Tour oli viimeinen kiertue, jolla rumpali Eric Carr oli mukana. Carr kuoli 24. marraskuuta 1991 sydänsyövän aiheuttamiin komplikaatioihin, ja hän nousi lavalle viimeisen kerran New Yorkin Madison Square Gardenissa järjestetyssä Hot in the Shade Tourin viimeisessä konsertissa.
Settilista.
"Betrayed" soitettiin kaksi kertaa. "Little Caesar" soitettiin ainoastaan kerran, kiertueen ensimmäisellä keikalla. "Under the Gun" kuului settilistaan kiertueen alkuvaiheissa, kunnes sen korvasi "I Was Made for Lovin' You".
David Zwilling

David Zwilling (s. 24. elokuuta 1949 Abtenau, Salzburg, Itävalta) on itävaltalainen uransa lopettanut alppihiihdon maailmanmestari.
Zwilling sijoittui Sapporon talviolympialaisissa 1972 sekä pujottelussa että suurpujottelussa seitsemänneksi. Sankt Moritzin MM-kilpailuissa 1974 hän voitti kultaa syöksylaskussa ja saavutti hopeaa pujottelussa. Maailmancupin kokonaiskilpailussa hän sijoittui toiseksi kaudella 1972–1973. Hän voitti kahdesti maailmancupin suurpujottelun osakilpailun.
Psilocybe mexicana

Psilocybe mexicana on madonlakkisuvun psilosybiinisieni. Sientä esiintyy Meksikon ja Guatemalan alueella tienvarsilla, pelloilla ja metsien viereisillä ruohikkoisilla alueilla. Sieni on yleinen korkeilla paikoilla ja harvinaistuu mentäessä lähemmäs merenpintaa.
Asteekkien tiedetään käyttäneen sientä palvontamenoissaan sen psykedeelisten vaikutusten vuoksi, ja kutsuneen sitä "teonanácatliksi" eli käännettynä jumalalliseksi tai ihmeelliseksi sieneksi. Albert Hofmann eristi ja nimesi psilosybiinin ja psilosiinin "Psilocybe mexicana" -sienestä vuonna 1958.
Hormeesi

Hormeesi on biologinen ilmiö, jossa haitallinen ulkoinen ärsyke, kuten myrkky tai fysiologinen stressi, onkin pienenä annoksena hyödyllinen eliölle. Hyöty perustuu elimistön suojareaktioon, joka antaa eliölle pitkäaikaisen suojan.
Hormeesia ja sitä kautta joillain koe-eläimillä eliniän pitenemistä riittävän pieninä annoksina aiheuttavia stressitekijöitä ovat tutkimusten mukaan esimerkiksi ravinnon puute, hapenpuute, lämpötilan muutos, radioaktiivinen säteily, ultraviolettisäteily, otsoni, raskasmetallit, reaktiiviset happiyhdisteet ja fyysinen rasitus.
Vaikka radioaktiivinen säteily aiheuttaakin syöpää, hyvin pienet säteilyannokset ovat kokeissa stimuloineet DNA:n korjautumista ja viivyttäneet syövän ilmenemistä hiirillä. Vaikutuksesta on näyttöä myös ihmisten kohdalla. Lievästi radioaktiivisessa kerrostalossa Taiwanissa 1980-luvulla asuneet ihmiset saivat myöhemmin vähemmän syöpiä kuin muut taiwanilaiset. Ydinsukellusveneiden parissa työskennelleillä amerikkalaisilla telakkamiehillä on havaittu pienempi kuolleisuus kuin muiden telakoiden työntekijöillä. Englantilaiset radiologit saavat vähemmän syöpiä kuin muut lääkärit. Myös tavallista voimakkaamman radioaktiivisen luonnon taustasäteilyn alueella asumisen on havaittu pidentäneen elämää.
Pieniä annoksia myrkyllisiä dioksiineja nauttineille koe-eläimille kehittyi vähemmän maksakasvaimia kuin vertailuryhmälle. Pieniä annoksia myrkyllistä arseenia saaneet madot elivät muita matoja pidempään.
Vapaat radikaalit, joita syntyy paljon muun muassa liikunnassa, ovat pieninä määrinä hyödyllisiä, ja niitä torjuvia antioksidanttilisiä käyttävät ihmiset kuolevat nuorempina kuin muut.
Hedelmien ja vihannesten sisältämät fytokemikaalit, joilla kasvi torjuu vihollisiaan, voivat aiheuttaa ihmisessä hormeesia ja sitä kautta torjua syöpää, tulehdusta, sydän- ja verisuonitauteja, Parkinsonin tautia ja Alzheimerin tautia.
Puilla hormeesia aiheuttaa muun muassa tuuli, jonka aiheuttamaa rasitusta puut tarvitsevat kasvaakseen vahvoiksi.
Hormeesia välittävät monimuotoiset mekanismit tunnetaan puutteellisesti. Lämpösokkiproteiinit suojaavat proteiineja osittaiselta denaturoitumiselta termisessä stressissä. Insuliini/IGF-1-signaalireitti vaikuttaa kalorirajoituksessa. Fyysisen rasituksen yhteydessä vahvistuvat antioksidanttimekanismit. Mitokondrioiden fosforylaatiomekanismit toimivat iskeemisessä stressissä. Hormeettiset mekanismit osallistuvat yleisimmin geeniekspression ohjaukseen ja näin vahvistavat solujen kasvun ja ylläpidon mekanismeja. Keskeistä tässä on solulimakalvoston merkitys.
Luigi’s Mansion 2

Luigi’s Mansion 2 (Pohjois-Amerikassa Luigi’s Mansion: Dark Moon, ) on Next Level Gamesin kehittämä ja Nintendon julkaisema toimintaseikkailupeli. Peli julkaistiin Nintendo 3DS:lle maaliskuussa 2013. Peli on jatko-osa vuonna 2001 julkaistulle "Luigi’s Mansionille". Sen jatko-osa, "Luigi’s Mansion 3", julkaistiin Nintendo Switchille syksyllä 2019. Pelistä ilmestyi visuaalisesti paranneltu versio Nintendo Switchille vuonna 2024.
Pelaaminen.
Pelissä ideana on edeltäjänsä tavoin liikkua kentissä ja metsästää haamuja käyttäen uutta Poltergust 5000-imuria sekä ratkoa pulmia päästäkseen eteenpäin. Pelissä on edeltäjäänsä verrattuna viisi erilaista kartanoa tutkittavana. Pelaaja pystyy imuroimaan haamut sokaisemalla ne ensin taskulampulla ja imaisemalla ne niiden ollessa hetken aikaa tajuttomina. Pelaaja voi löytää kentässä liikkuessaan kultaisia luita, joiden avulla voi yrittää kentän läpäisemistä uudelleen, jos kuolee. Jokaisen kartanon lopussa kohdataan pomovastus, jonka jälkeen päästään seuraavaan kartanoon.
Peli sisältää myös moninpelilan, jota voi pelata joko lähiverkossa tai internetissä. Moninpelissä enintään neljä pelaajaa liikkuu Thrill Tower-nimisessä pilvenpiirtäjässä ja ideana on saada kiinni jokaisessa kerroksessa olevat haamut ennen ajan loppumista.
Juoni.
Peli sijoittuu Evershade Valley -nimiseen laaksoon. Edellisestä osasta tuttu professori Elvin Gadd tutkii laboratoriossaan ystävällisiä kummituksia, jotka asuvat laaksossa. Yhtäkkiä taivaalla oleva kristallinen kuu nimeltään Dark Moon hajoaa palasiksi, minkä seurauksena ystävälliset haamut muuttuvat yllättäen vihamielisiksi. Professori kutsuu ystävänsä Luigin keräämään hänen avustuksellaan kuun sirpaleet takaisin, jotta Evershade Valleyyn tulisi taas rauha.
Vastaanotto.
"Luigi’s Mansion 2" sai myönteisen vastaanoton. GameRankings on laskenut arvostelujen keskiarvoksi 85,86 % ja Metacriticin laskema painotettu keskiarvo on 86. IGN antoi pelille arvosanaksi 9.3/10, GameTrailers myös 9.3/10, "Game Informer" 8.5/10 ja GameSpot 6.5/10.
Suomessa Ville Arvekari antoi "Pelaajan" sivuilla pelille arvosanaksi 9/10. Hän totesi pelin olevan ”mukavan erilainen ja omat vahvuutensa tunteva seikkailu, joka parantaa edeltäjästään lähestulkoon jokaisella osa-alueella”. Martin Eiser "Gamereactorilta" antoi myös 9/10. Dome.fi puolestaan antoi neljä tähteä viidestä.
Peliä oli myyty 31. maaliskuuta 2014 mennessä 3,98 miljoonaa kappaletta.
Eeva Renvall

Eeva Helmi Elina Renvall (ent. Rauhala, o.s. Waris; 17. kesäkuuta 1917 Helsinki – 11. syyskuuta 2011 Turku) oli suomalainen tekstiilitaiteilija.
Renvall opiskeli Taideteollisuuskeskuskoulussa tekstiilitaiteen osastolla, josta hän valmistui 1943. Hän oli 1960–1970-luvulla suomalaisen tekstiilitaiteen uudistajia. Hän oli alkujaan haaveillut lääkärinurasta isänsä esimerkin mukaan, mutta vanhemmat suuntasivat hänet naiselle mielestään paremmin sopivaan ammattiin, koska hän voi työskennellä kotona. Hänen äitinsä oli koristetaiteilija Katri Warén-Waris (o.s. Cannelin). Hän aloitti äitinsä assistenttina mutta perusti 1950-luvulla oman kutomon Kauniaisiin. 1960-luvulla hän sai perheeltä enemmän aikaa keskittyä uraan, joka sitten lähtikin nousuun. Hänen töitään oli 1969 esillä MoMA:ssa näyttelyssä "Wall Hangings", jossa oli edustettuna kansainvälisiä kuuluisuuksia, kuten Magdalena Abakanowicz, Anni Albers ja Sheila Hicks.
Hänen teoksiaan on lähes sata julkisissa ja museoiden kokoelmissa. Retrospektiivinen näyttely järjestettiin 1998, ja aktiivinen ura jatkui siihen asti.
Eeva Renvallin puoliso oli Helsingin yliopiston professori, kansleri Pentti Renvall vuodesta 1954.
Maris Gothóni

Maris Gothóni (s. 23. helmikuuta 1979 Berliini) on suomalais-itävaltalainen musiikkielämän vaikuttaja. Hän toimii Stavangerin sinfoniaorkesterin taiteellisena toiminnanjohtajana ja keväästä 2023 Belgian kansallisorkesterin taiteellisena toiminnanjohtajana. Elokuussa 2024 Gothóni aloittaa Radion sinfoniaorkesterin intendenttinä Tuula Sarotien jäädessä eläkkeelle.
Gothóni on toiminut kuraattorina ja managerina muun muassa Tongyeongin kansainvälisille musiikkijuhlille Etelä-Koreassa, Weiwuying International Music Festivalille Taiwanissa, Soulin filharmonikoille, Philharmonia Orchestran Music of Today-sarjalle sekä Hugo Wolf-Akademielle Stuttgartissa. Gothóni vastaa vuoden 2023 Avanti! Suvisoitto-festivaalin taiteellisesta suunnittelusta.
Gothóni aloitti uransa muusikkona ja kirjailijana, konsertoiden solistina ja kamarimusiikkina eri puolilla maailmaa. Kirjailijana hän esittäytyi 1996 runokokoelmallaan "Peili peilistä"; hän on julkaissut myös esseitä musiikista ja kirjallisuudesta.
Maris Gothónin puoliso on säveltäjä Unsuk Chin. Hänen isänsä on pianisti ja säveltäjä Ralf Gothóni ja velipuolensa viulisti Mark Gothóni.
9Lives

9Lives on suomalainen yksityinen sosiaali- ja terveyspalveluyritys, joka on erikoistunut liikkuviin hoitajakeskeisiin palveluihin. Yrityksen palveluihin kuuluvat kotihoito, henkilökohtainen apu, ensihoito ja sairaankuljetus, tapahtumien ensiapupalvelut, rokotus- ja näytteenottopalvelut sekä hengityshalvaushoito. 9Lives työllistää noin 3 000 hoitoalan ammattilaista eri puolilla Suomea.
Yrityksellä on toimintaa kotihoidon palvelujen parissa Helsingissä, Länsi-Uudellamaalla, Päijät-Hämeessä, Pohjois-Pohjanmaalla, Etelä-Pohjanmaalla ja Varsinais-Suomessa.
Historia.
Yritys aloitti toimintansa vuonna 1989 nimellä Helsingin Ensihoito ja Sairaankuljetus Oy (tai HES Sairaankuljetus) ja yhdistyi vuonna 2012 Esperi Sairaankuljetus Oy:n kanssa. Vuonna 2021 9Lives laajensi toimintaansa hankkimalla Stella Kotipalvelut Oy:n koko osakekannan, mikä vahvisti sen asemaa kotihoidon ja henkilökohtaisen avun palveluissa. 9Lives omistaa PreMed A/S tytäryhtiön Tanskassa.
Vuonna 2022 9Lives hoiti yli 50 000 sairaankuljetustehtävää koko Suomessa.
Organisaatiorakenne.
9Livesin toimitusjohtajana toimii Markus Ulfstedt, ja hallituksen puheenjohtajana Vesa Ekroos. Yrityksen omistus on keskittynyt kotimaisiin pääomasijoittajiin ja toimivan johdon edustajiin. Organisaatio on jaettu alueellisiin yksiköihin, jotka vastaavat paikallisesta palvelutuotannosta.
Uefa Super Cup 2011

Uefa Super Cup 2011 oli järjestykseltään 36. Uefa Super Cupin ottelu. Se pelattiin Monacon Stade Louis II -stadionilla 26. elokuuta 2011. Siinä kohtasivat Mestarien liigan 2010–2011 voittaja Barcelona ja Eurooppa-liigan 2010–2011 voittaja Porto. Barcelona voitti ottelun ja seurahistoriansa neljännen Super Cupin maalein 2–0.
Filosofian historia (Nordin)

Filosofian historia. Länsimaisen järjen seikkailut Thaleesta postmodernismiin () on Svante Nordinin vuonna 1995 ilmestynyt kirja länsimaisen filosofian historiasta. Teos ilmestyi suomeksi vuonna 1999 Pohjoinen-kustantamolta Jukka Heiskasen kääntämänä. Suomennettuun teokseen sisältyy filosofi Ilkka Niiniluodon katsaus filosofiaan Suomessa.
Vastaanotto.
Tuomo Aho kirjoittaa "Suomennetun tietokirjallisuuden historiassa", että teos on sekä sisällöltään pinnallinen että esitystavaltaan raskassoutuinen.
Freeman 4

Freeman 4 on Freemanin neljäs studioalbumi, joka julkaistiin 5. lokakuuta 2011. Levyn tuotti ja sovitti elektro-trio Uusi Fantasia, ja sanoituksia albumille tekivät tunnetut suomalaiset lauluntekijät Ismo Alanko, Asa, Hector, Mariska, Jarkko Martikainen, Olavi Uusivirta ja Paula Vesala.
Albumi ylsi Suomen virallisen listan sijalle 19.
Lievestuoreenjärvi

Lievestuoreenjärvi on runsaan 40 neliökilometrin suuruinen järvi Laukaassa Rautalammin reitissä. Sahinjoki laskee sen pohjoispäästä Kuusveteen.
Järven eteläpäässä on Lievestuoreen kylä, joka tunnetaan erityisesti 1920–1980-luvuilla toimineesta Lievestuoreen sellutehtaasta ja laulusta "Lievestuoreen Liisa". Tehtaan jätevesiä johdettiin Lievestuoreenjärveen aluksi suoraan, sittemmin puhdistamon ja Laajalahdesta padotun laskeutusaltaan kautta. Tehtaan sulkemisen jälkeen on laskeutusallasta ja Laajalahtea kunnostettu muun muassa ruoppaamalla. Lievestuoreenjärven ekologinen tila on parantunut niin paljon, että se on vuonna 2013 luokiteltu hyväksi. Laajalahteen pumpataan puhdasta vettä Kynsivedestä noin 10 kilometrin päästä. Tunneli on parantanut Lievestuoreenjärven eteläosan tilaa tuomalla siihen puhdasta, hapekasta vettä. Kynsiveden–Lievestuoreenjärevn tunneli oli valmistuessaan vuonna 1961 Pohjoismaiden pisin vedenottotunneli.
Järven länsirannalla on Hyyppäänvuori, joka on maisemallisesti erittäin merkittäväksi luokiteltu noin 30 hehtaarin kokoinen, kallioluontotyyppiä edustava Natura 2000 -kohde. Luonnonarvojensa lisäksi Hyyppäänvuori on luonnonmaisema-alueena tunnettu matkailukohde.
Elämän ongelma

Elämän ongelma: Filosofian eettinen ydin on Sami Pihlströmin vuonna 2010 Niin &amp; näin -kirjojen julkaisema filosofinen artikkelikokoelma.
Kaunis rietas onnellinen – Parhaat 1980–2011

Kaunis rietas onnellinen – Parhaat 1980–2011 on Kaija Koon kokoelmalevy, joka ilmestyi 28. syyskuuta 2011. Kokoelma ylitti vuonna 2011 platinalevyrajan. Sitä on myyty jo yli 35 000 kappaletta.
Kokoelman ensimmäisenä singlenä julkaistiin sen nimikkoraita ”Kaunis rietas onnellinen”, jolla Kaija Koo osallistui kymmenen vuoden tauolta palaavaan Syksyn sävel -kilpailuun vuonna 2011. Maaliskuussa 2011 singlenä julkaistiin kokoelman toinen uusi kappale ”Päivä kerrallaan”.
Kivikkokangas

Kivikkokangas on Oulun kaupunginosa Oulujoen pohjoisrannalla, kaupungin itälaidalla Hiukkavaaran kaupunginosan kaakkoispuolella. Kaupunginosa muodostettiin 6. syyskuuta 2010 erottamalla se Hiukkavaaran kaupunginosasta.
Kivikkokangas on osa suunniteltua noin 20 000 asukkaan Hiukkavaaran asuinaluetta. Kivikkokankaan ensimmäiset asunnot valmistuivat vuonna 2013.
Puolukkakangas

Puolukkakangas on Oulun kaupunginosa Oulujoen pohjoisrannalla, kaupungin itälaidalla Kivikkokankaan kaupunginosan kaakkoispuolella. Kaupunginosa muodostettiin 6. syyskuuta 2010 erottamalla se Hiukkavaaran kaupunginosasta.
Puolukkakangas on osa suunniteltua noin 20 000 asukkaan Hiukkavaaran asuinaluetta.